Slaapprobleme gedurende Covid-19 - WelstandWelstand
Tuis / Advies / Slaapprobleme gedurende Covid-19
Slaapprobleme gedurende Covid-19
Die Covid-19-pandemie en die gevolglike afsonderingstydperk het tot gevolg dat baie Suid-Afrikaners sukkel om te slaap.
Volgens prof. Pieter Kruger, 'n konsultant- kliniese sielkundige en direkteur van die NWU se Sentrum vir Gesondheid en Menslike Prestasie (CHHP), is dit geen verrassing dat mense sukkel om te slaap met al die onsekerheid, spanning en angs wat met Covid-19 verband hou nie.
"Ons breine hanteer nie onsekerheid baie goed nie. 'n Gedeelte van die brein genaamd die dorsale agterste gesinguleerde korteks registreer in tye van onsekerheid dié onsekerheid as 'n fout of 'n gaping wat vir die brein sê om besonder waaksaam te wees omdat iets verkeerd kan wees."
Die Covid-19-pandemie en afsonderingstydperk het baie mense se roetines heeltemal omvergegooi aangesien hulle vir baie lank tot hul huise beperk was. Tegnologiese toestelle het in hierdie tyd ook baie meer aandag gekry.
Te min slaap kan volgens Kruger beduidende biochemiese en sielkundige gevolge hê, soos vergeetagtigheid. "As jy nie genoeg slaap kry nie, beïnvloed dit nie net jou werkende geheue nie, maar dit beïnvloed ook die mens se aandagstelsel, wat jou help om te fokus en te verstaan wat voor jou aan die gang is."
Slaapdeprivasie kan op die lang termyn 'n invloed op die testosteroonvlakke van mans en viriliteit by vroue uitoefen. "Dit is belangrik om te probeer om gereeld gemiddeld sewe of agt uur per nag se slaap in te kry."
Kruger het verskeie wenke om beter te slaap. "Leer hoe om angs te hanteer en dit te ontlont. Kry vir jou 'n goeie selfhelpboek of praat met 'n sielkundige. Handhaaf goeie slaaphigiëne en 'n aandroetine, so moenie nuus lees of kyk voordat jy bed toe gaan nie aangesien dit jou onseker kan maak en angs skep."
Blouspektrumlig van selfone, tablette en skootrekenaars moet vermy word voordat jy bed toe gaan, sê Kruger. "Blootstelling aan hierdie tipe lig kul jou brein om te dink dat dit nog dag is. Struktureer jou dag deur te probeer om elke aand min of meer op dieselfde tyd te gaan slaap en dieselfde tyd in die oggend op te staan."
Kruger beveel verder aan dat mens fisiek aktief moet bly. "Probeer om elke uur vir drie tot vyf minute te stap."
Moenie paniekerig raak as jy nie kan slaap nie, sê Kruger. "Selfs al lê jy net in die bed, is jou liggaam en brein steeds besig om te herstel."